**ŠPORTNO DRUŠTVO ŠENČUR**, Pipanova cesta 45, 4208 Šenčur, matična številka 5128463, davčna številka 58286098, ki ga zastopa Bojan Vidmar, zastopnik

in

**OBČINA ŠENČUR**, Kranjska cesta 11, 4208 Šenčur, matična številka 5874696, davčna številka 85537322, ki jo zastopa Miro Kozelj, župan

dogovorita in skleneta naslednjo

**POGODBO O UREDITVI MEDSEBOJNIH RAZMERIJ**

**1. člen**

Z namenom dokončne ureditve lastniških razmerij za Športni park Šenčur in s tem zagotovitvijo možnosti za nadaljnji razvoj športnih dejavnosti v Šenčurju, je Občina Šenčur Športnemu društvu Šenčur (v nadaljevanju ŠD) predlagala prenos oz. odkup zemljišč, stavbe in pomožne dvorane – hale za mali nogomet, ki so v lasti ŠD.

Večina zemljišč, ki sestavljajo Športni park Šenčur ter obrobna zemljišča, ki so po veljavnem OPN opredeljena kot osrednje območje centralnih dejavnosti, namenjenih za šport in rekreacijo so v lasti ŠD, del pa v privatni lasti in lasti Občine Šenčur.

**2. člen**

Pogodbeni stranki sporazumno ugotavljata:

* da želi občina odkupiti pomožno dvorano – halo za mali nogomet, ki je v postopku pridobivanja gradbenega dovoljenja in stoji na zemljiščih parc. št. 495/2 in parc. št. 499/1, obe k.o. 2119 - Šenčur. Površina gradbene parcele znaša 2.764,38 m2, neto tlorisna površina objekta pa 1.345,50 m2,
* da želi občina brezplačno pridobiti zemljišča parc. št. 491/1, igrišče v izmeri 20.284 m2, parc. št. 1847/7, cesta v izmeri 211 m2, parc. št. 489/3, njiva v izmeri 1.981 m2, vse k.o. 2119 – Šenčur in stavbo na parc. št. 491/1, ID stavbe 27620454, št. stavbe 811,
* da želi ŠD še vnaprej upravljati športne objekte na območju Športnega parka Šenčur,
* da bo Občina Šenčur do nadaljnjega omejena pri razpolaganju z nepremičninami, ki so predmet te pogodbe.

**3. člen**

Pogodbeni stranki bosta sklenili prodajno pogodbo za pomožno dvorano – halo za mali nogomet, ki je v postopku pridobivanja gradbenega dovoljenja in stoji na zemljiščih parc. št. 495/2 in parc. št. 499/1, obe k.o. 2119 - Šenčur. Površina gradbene parcele znaša 2.764,38 m2, neto tlorisna površina objekta pa 1.345,50 m2. Osnova za določitev prodajne cene bo cenitev sodnega cenilca. Prejeto kupnino se ŠD zaveže porabiti za poplačilo posojila (pridobljenega na podlagi pogodbe o dolgoročnem posojilu št. 087F008472/2 in pogodbe o zastavi nepremičnin št. 99-027-948), najetega za izgradnjo pomožne dvorane – hale za mali nogomet in nato opraviti izbris hipoteke (vknjižene na podlagi odpravka notarskega zapisa notarke Marije Murnik iz Kranja z dne 19.10.2009, SV 883/2009) iz zemljiške knjige pri zemljiščih parc. št. 491/1 in parc. št. 1847/7, obe k.o. 2119 – Šenčur.

**4. člen**

Po izbrisu hipoteke iz zemljiške knjige bosta pogodbeni stranki sklenili pogodbo o brezplačnem pravnem prenosu zemljišč parc. št. 491/1, igrišče v izmeri 20.284 m2, parc. št. 1847/7, cesta v izmeri 211 m2, parc. št. 489/3, njiva v izmeri 1.981 m2, vse k.o. 2119 – Šenčur in stavbe na parc. št. 491/1, ID stavbe 27620454, št. stavbe 811.

**5. člen**

Občina Šenčur se kot kupec oz. prevzemnik navedenih nepremičnin zaveže s ŠD skleniti pogodbo o upravljanju športnih objektov na območju Športnega parka Šenčur in skrbeti za nadaljnji razvoj in obratovanje športnega parka tako, da prevzame skrb za redno obratovanje, ŠD pa se zaveže iz pridobljenih sredstev od trženja športnih objektov in gostinskega lokala kriti stroške vzdrževalca športnega parka in čistilke.

**6. člen**

Z zemljišči in stavbami, ki jih bo Občina Šenčur pridobila s prodajno pogodbo in pogodbo o brezplačnem pravnem prenosu, občina ne bo smela prosto razpolagati, saj brez izrecnega soglasja ŠD, nepremičnin ne bo smela prodati ali obremeniti s stvarnimi pravicami, prav tako pa se občina zaveže, da bo ŠD pod dogovorjenimi pogoji na njihovo zahtevo prodala oz. brezplačno prenesla Športni park Šenčur.

**7. člen**

Vse stroške sestave zgoraj omenjenih pogodb, davek na promet nepremičnin, notarske stroške in stroške vpisa v zemljiško knjiga nosi Občina Šenčur.

**8. člen**

Pogodba je veljavna z dnem, ko jo podpišeta obe pogodbeni stranki.

**9. člen**

Podpisnika te pogodbe bosta vse spore poizkušala rešiti sporazumno. V primeru spora je pristojno stvarno pristojno sodišče v Kranju.

**10. člen**

Pogodba je sklenjena v dveh enakih izvodih, ki veljata kot original.

V Šenčurju, dne \_\_\_\_\_\_\_\_\_\_\_\_\_\_\_

ŠPORTNO DRUŠTVO ŠENČUR OBČINA ŠENČUR

 Zastopnik Župan

 Bojan Vidmar Miro Kozelj

 \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_